# Transkripsjon av Selvsagt, 6. episode

## Helge Olav Haneseth Ramstad:

Hei, og velkommen til en ny episode av Selvsagt, Ulobas podkast om funksjonshemmedes likestilling.

Denne episoden skal handle om valget, som var den 13. september og om hva valgresultatet får å si for saker som gjelder funksjonshemmede.

Trofaste Selvsagt-lyttere vet hvor viktig det er å få FN-konvensjonen for funksjonshemmedes rettigheter inn i norsk lov. Får vi det med den nye regjeringen? Vil regjeringen sørge for at BPA blir et reelt likestillingsverktøy? Hvordan kan vi påvirke politikerne nå fremover? Vi får snart besøk av noen som har mye å si om akkurat det, men først skal Mone Celin Skrede gi oss likestillingsnyhetene.

## Mone Celin Skrede

Mandag 13. september ble det klart at vi får et regjeringsskifte. Vi har også fått resultatene fra Ulobas Valgomat: De tre partiene som flest var mest enig med var Miljøpartiet De Grønne, Arbeidetpartiet og SV. Partiet med desidert best funksjonshemmetpolitikk ifølge dem som tok valgomaten, var Miljøpartiet De Grønne.

FFO har skrevet og lagt ut innspill til regjeringsplattformen på sine sider. De foreslår mellom anna å innlemme FN-konvensjonen for funksjonshemmedes rettigheter i menneskerettsloven, jobbe for et universelt utformet samfunn innen 2035 og oppheve vergemålsloven.

Her vil Wordfunksjonene «kopier tekst» og «lim inn tekst» være til stor hjelp for regieringspartiene, for å sikre likestilling og kortere regjeringsforhandling.

Mange funksjonshemmede er spesielt sårbare overfor følgene av klimaendringer. Det skriver Global Action on Disability Network. Derfor skriver de på sin nettside at funksjonshemmede må inkluderes i alle ledd i prosessen med å redde klimaet.

Ulobas politiske rådgivere Henriette Nielsen og Martine Eliasson inviterer til vårt nye politiske konsept Funkistimen i haust. Hver første tirsdag i måneden kan våre medlemmer og andre interesserte spørre om alt dere brenner inne med når det gjelder politikk for oss funksjonshemmede. Vel møtt!

I oktober skjer det også flere store ting i Uloba. Vi arrangerer årets Skansgårdforelesning 15. oktober. Der vil vi snakke om årets tilstandskartlegging, vår egen temperaturmåling av hvordan det står til for funksjonshemmede med assistansebehov.

Samme helg skal det også feires at Uloba fyller 30 år. Vi stiller med festlokale i de store byene; Salt i Oslo, Skur 14 i Bergen, Rockheim i Trondheim og Storgata Camping i Tromsø. Men festen kan også streames fra din egen stue. Meld deg på nå!

Dette var likestillingsnytt, og eg heiter Mone Celin Skrede.

## Ramstad:

Vi tar opp denne episoden på slutten av valg-uka. Kommende statsminister Jonas Gahr Støre fra Arbeiderpartiet har hatt besøk av både SV-leder Audun Lysbakken og Senterpartiets leder Trygve Slagsvold Vedum, men vi vet ennå ikke hva slags regjering Jonas Gahr Støre kommer til å lede.

Det vi derimot vet, er at de tre partiene har flertall på Stortinget. Flertallet øker på Stortinget for å ta CRPD inn i norsk lov, og de fleste partiene kan tolkes som at de har et likestillingsblikk på Borgerstyrt personlig assistanse, kjent som BPA.

Nå er det på tide å snakke om hvilken likestillingspolitikk vi funksjonshemmede kan vente oss de neste fire årene, og hvordan vi kan påvirke politikerne i riktig retning.

Velkommen til Selvsagt, generalsekretær Hedvig Ekberg i Norsk forbund for utviklingshemmede.

## Hedvig Ekberg:

Takk!

## Ramstad:

Velkommen forbundsleder Tove Linnea Brandvik i Norges Handikapforbund.

## Tove Linnea Brandvik:

Takk!

## Ramstad:

Velkommen også til generalsekretær i Uloba – Independent Living Norge, Vibeke Marøy Melstrøm.

## Vibeke Marøy Melstrøm:

Takk for det!

## Ramstad:

Og velkommen tilbake til deg, Berit Vegheim, leder for stiftelsen Stopp Diskrimineringen.

## Berit Vegheim:

Takk!

## Ramstad:

Først lurer jeg på hvilke saker som har vært viktigst for dere ved høstens valg. Tove Linnea Brandvik?

## Brandvik:

Det er viktigste ved høstens valg- jeg må bare føye til at det startet vi med å bestemme oss for for over 2 år siden og laget en likestillingsstrategi for å kunne påvirke partiene underveis.

Og da valgte vi ut at å få FN-konvensjonen for funksjonshemmede inn i menneskerettighetsloven var det aller viktigste grepet.

Og så har vi sagt at politikk som angår funksjonshemmede må ha et likestillingsperspektiv, som for eksempel BPA-saken, at den faktisk settes inn i en likestillingsramme og ikke bare i en helseramme, og at det settes tidsfrister for å få en handlingsplan som faktisk har reelle, konkrete målbare mål og tidsfrister, og et universelt utformet Norge.

Det har vært det var vi har prioritert i denne runden.

## Ramstad:

Ja.

Hva har vært viktigst for Uloba, Vibeke Marøy Melstrøm?

## Melstrøm:

Ja vi har jo også prøvd å forberede oss til valget. Det har vært et – blitt et viktig valg, og det å skape engasjement, mobilisere og skape deltakelse blant funksjonshemmede er jo veldig viktig.

Vi er Norges største minoritet, og vi er i stor velgergruppe, og det å være med å forme og påvirke sitt eget liv er jo helt avgjørende.

Av enkeltsaker, så er det jo for oss også FN-konvensjonen for funksjonshemmedes rettigheter som er den viktigste enkeltsaken. Vi ser fram til at de nye regjeringspartiene forplikter seg nå til å inkorporere den i regjeringsplattformen.

Og så er det to andre saker som står veldig høyt på vår dagsorden også. Det ene er jo da å sikre BPA som et reelt likestillingsverktøy, og vi har jobbet med et prosjekt for å få på plass en modell om beslutningsstøtte nokså lenge, og vi jobber jo for å få til også en lov om beslutningsstøtte, og det har vi også veldig høyt på dagsorden.

## Ramstad:

Hedvig Ekberg, Hva har vært viktigst for NFU?

## Ekberg:

Ja, ikke så forskjellig fra de andre, så har jo det å få inkorporert CRPD i norsk lovgivning, vært hovedsaken vår, og nå er det jo sånn at stort sett alle felt under CRPD er jo viktige for mennesker med utviklingshemming, men vi så at vi måtte velge ut tre områder. Og da har vi på en måte lagt fokus på det å leve og bo selvstendig og opplæring og arbeid, og så kan man jo kanskje stille seg litt undrende til at NFU ikke har prioritert dette med vergemål og beslutningsstøtte også, men det var en tøff ting å skalle ned til tre stykker, men vi er definitivt også veldig opptatt av det, og det er et av de spørsmålene vi har stilt til alle partiene når vi har sendt ut brev til dem før valget nå. Så det er altså viktig sak.

## Ramstad:

Men hvilke forventninger har du til at CRPD blir tatt inn i norsk lov?

## Ekberg:

Hvis jeg kan få lov til å være veldig naiv, skal jeg si, så tror jeg absolutt på det.

Hvis jeg må være litt realist, så er jeg vel kanskje litt mer dempet. Vi vet jo at det er partier som har hatt i sin valgsak en ting som er det viktigste, og så når de kommer i regjering, så er det ikke lenger det de har fått gjennomført.

CRPD har jo ikke vært den viktigste saken for noen av partiene, men de fleste har jo sagt at de vil gå inn for det, så da kan man jo alltids håpe. Men det kan jo være at vi i hvert fall må legge inn litt mer trykk videre. Vi kan ikke på en måte lene oss tilbake nå og tenke at «Yes, nå er vi i mål». Vi må fortsette å drive på og å jobbe for å virkelig få det gjennomført.

## Ramstad:

Nettopp, og for å sikre funksjonshemmedes rettigheter fullt og helt, så må vi ikke bare få CRPD inn i menneskerettsloven.

Vi må også trekke tolkningserklæringene. Norske myndigheter mente at umyndiggjøring og bruk av tvang som Norge praktiserer det ikke brøt med konvensjonen. Derfor leverte myndighetene tolkningserklæringer til ny konvensjonsartikler om likhet for loven, om frihet og om personlig sikkerhet.

Hvor langt inne sitter det for den kommende regjeringa å trekke tolkningserklæringene?

## Ekberg:

Ja, jeg tror kanskje det kan sitte litt langt inne. Det var jo disse tre som når de satt i regjering sist kom med tolkningserklæringene, så hvis det nå blir det samme tre så kan det kanskje være noe som sitter litt lengre inne, men vi får bare jobbe for det også og håpe at man skal kunne få de til å endre standpunkt på det også.

## Ramstad:

Berit Vegheim, SV sier at de vil trekke tolkningserklæringene. Vil de få gjennomslag for det?

## Vegheim:

Ja, det var det 10.000-kronersspørsmålet. Da skal vi også merke oss at Senterpartiet sier jo at de ønsker seg en beslutningsstøttelov til å erstatte dagens vergemålslov, så det er på en måte akkurat når det gjelder den ene tolkningserklæringen, så kan det nok ligge an til at SV og Senterpartiet vil dra Arbeiderpartiet til å trekke den. Men så har vi den andre tolkningserklæringen som gjelder dette med tvang.

Og den tror jeg sitter veldig langt inne fordi vi har gjort oss så avhengig av bruk av tvang både overfor utviklingshemmede, altså i hverdagen til utviklingshemmede og innenfor psykiatrien.

Så jeg er nok redd for at vi ikke trenger å tenke tolkningserklæringer, men at vi kanskje blir nødt til å tenke at det er en av de som må ekstra sterkt press på.

## Ramstad:

Vibeke Marøy Melstrøm, når det gjelder vergemål, så jobber Uloba også på dette feltet for at alle skal ha rett til å bestemme over eget liv.

## Melstrøm:

Alle mennesker har jo en måte å kommunisere på. Alle mennesker har rett til, som du sier det, å ta egne valg og ha et selvstendig liv.

Om man ikke har et muntlig språk så har man et annet type språk. Man har en måte å kommunisere på, og alle har en grunnleggende rett til dette, og som jeg nevnte det prosjektet i sted, så har vi i gang et prosjekt for beslutningsstøttemodeller.

Det innebærer at det er flere personer som nå er i gang med å etablere sine egne beslutningsstøtteråd som vil kunne bistå personen med nettopp å ta valg. Men å være med å tolke hva valgene da vil innebære.

Så det er vi spente på. Vi har stor tro på at det kan være en modell blant flere som vil bistå til å sikre selvstendighet og selvbestemmelse, og vi ønsker å være en konstruktiv partner i forhold til at vi får etablert en beslutningsstøttelov på et eller annet tidspunkt i Norge.

## Ramstad:

Hva tror du at valgresultater for å si for CRPD?

## Melstrøm:

Ja, vi forventer nå at partiene som går inn i regjering, og som har i sine program og lovet at CRPD skal inn i norsk lovverk, så vi forventer at de holder det, og vi ønsker jo å være med å skape både engasjement, og vi mobiliserer for at for at nettopp det skjer. Vi er jo nå blant annet 20 organisasjoner i tillegg til organisasjonene her, som krever at regjeringen handler, og vi er jo oppe i over 8000 underskrifter så langt, så vi vil jobbe for at politikerne nå holder det de har lovet, og det er jo det vi helt klart forventer at kan skje.

## Ramstad:

Ja som du nevner, så står både NHF, Stopp Diskrimineringen og NFU bak det oppropet, og Hedvig Ekberg, hva gjør dere ellers for å påvirke politikerne i tida fremover?

## Ekberg:

Noe av det første nå, siden man får nye folk inn på Stortinget, er jo å i hvert fall skape relasjoner til de nye for å kunne påvirke dem.

Vi finner da nye støttespillere, og så må vi fortsette å skrive, legge ut på våre sosiale mediier, skrive høringer og bidra til spørsmålsstillinger på Stortinget, sånn at vi hele tiden for å få løftet disse spørsmålene.

## Ramstad:

Brandvik, hva forventer du av den nye regjeringa nå?

## Brandvik:

Det vi forventet først og fremst er at den nye regjeringen faktisk leverer på det landsmøtene i partiene har gitt i oppdrag om å gjøre. Og det betyr blant annet at FN-konvensjonen kommer inn i menneskerettighetsloven, som er en av de punktene som er altså de tre partiene som det ser ut som i dag vil denne regjering har på sine partiprogram.

Og prosessene i partiene fram til et partiprogram er jo ganske lange, så det å gå gjennom partiprogrammene og levere på det de faktisk har gått til valg på, det må vi kunne forvente, og så er det jo da opp til oss som organisasjoner da å bidra til at regjeringen kommer til å legge vekt på å gjennomføre i riktig rekkefølge og i et riktig tempo det de har gått til valg på og lovet oss som velgere at de skal gi.

Så vi har fremdeles en jobb,og partiene har en jobb i å faktisk sortere ut hva var det vi gikk på valg på. Hva har vi lovet våre velgere?

## Ramstad:

Ja, og da er det altså regjeringsplattformen som er det grunnlaget og de viktigste sakene som regjeringspartiene blir enige om før regjeringa tiltrer.

Berit Vegheim, hvor viktige dokumenter er dette?

## Vegheim:

Det har vist seg å være utrolig viktig, og jeg tror kanskje at vi alle sammen har tatt litt for lett på å skjønne at hvor viktig det er i de årene vi har holdt på. Men det har jo vist seg at hvis vi ikke ser at det står i den plattformen at man faktisk vil inkorporere CRPDI menneskerettsloven.

Og hvis vi ikke ser noe klart og tydelig der som peker i retning av, i hvert fall at man vil gå over fra vergemål til beslutningsstøtte, så skal vi være engstelige, veldig engstelige.

Men det er mange andre ting vi må se der og, og det er jo ikke minst det som koster mest penger. Det man ikke ser der, det kan man se langt etter, fordi i budsjettkampene hvert år, så er det dit man ser når man skal styre.

## Ramstad:

Men hva om vi nå tar ett steg tilbake og spør: Hvorfor er det så viktig å få CRPD inn i menneskerettsloven, Berit?

## Vegheim:

Jo, det er veldig viktig, fordi det er kun på den måten vi kan få ryddet opp i lovgivning i Norge som er i strid med CRPD, og vi har jo laget nå fire episoder om CRPD og hva den krever og hvilke lover i Norge som er i strid med den, og vi vet at det er veldig mange.

Så for å få gått gjennom hele dette lovverket, så er det helt avgjørende. Og så er det også avgjørende for å styre videre slik at vi ikke får nye lover som er i strid, og at ikke Norge slutter seg til nye internasjonale traktater og konvensjoner som er i strid og selvfølgelig veldig viktig at kommunene blir veldig, veldig forpliktet på det, og for at man får redusert det kommunale selvstyret.

Og at domstolene vil brukes i arbeidet, og så er det det allmenne at først da kan vi regne med at storsamfunnet oppdager CRPD, at CRPD blir med inn i alle utredninger og all politikk som skapes og så videre på linje med barnekonvensjonen, kvinnekonvensjonen og universelle menneskerettskonvensjoner. Så det er kjempeviktig at vi får det. Hvis vi ikke får det, så vil vi ha status.

## Ramstad:

Et stikkord er BPA, som står for Borgerstyrt personlig assistanse.

Brandvik, både du og Melstrøm sitter i BPA-utvalget, som skal levere en offentlig utredning i desember. Hva forventer du at den nye regjeringa gjør for å sikre BPA som et likestillingsverktøy?

## Brandvik:

Du, jeg har egentlig ganske klare forventninger, det vi ser når partiene har snakka om BPA underveis i denne valgkampen her, er at de har en avventende posisjon til at utvalget skal levere, men siden har vært en enstemmighet om at det skal være et likestillingsverktøy, så forventer jeg faktisk at likestillingsperspektivet formuleres inn i en regjeringsplattform uten at de kommer med detaljene.

For vi som utvalg leverer ikke før vi kommer nærmere jul, mens den plattformen utformes nå, men at de er tydelig på hva er prinsippet og målsetningen med den, det må ligge i en regjeringsplattform. Det blir veldig viktig for framtida.

## Ramstad:

Men hvilke muligheter har politikerne til å gå utover det som står i BPA-utredningen? Hvis den viser seg ikke å gi sterke nok anbefalinger for at BPA skal føre til reell likestilling?

## Brandvik:

Du, på godt og vondt så er jo en NOU, altså en utredning, det er jo bare gode råd til myndighetene, så politikerne har ikke bindinger til selve utredningen, de er ikke forpliktet til å ta det som står der og gjennomføre det, så da er det faktisk helt opp til politikerne å følge rådene eller å ikke gjøre det og eventuelt velge andre løsninger. Viktige er jo at de ikke bare legger utredningen i skuffa og late som at den ikke gjennomført.

Men det betyr jo at vi som organisasjoner har fine muligheter, hvis det er sånn at vi har lyst på endringer i forhold til hva som ligger der, så kan man påvirke videre både til i høringsrundene som kommer på NOU-er og selvfølgelig prosessen før politikerne gjør vedtak, så NOU-en er ikke en endelig fasit. Den gir gode råd. Det er litt sånn viktig for oss å huske på. Vi er ikke ferdig med jobben når NOU-en er levert.

## Ramstad:

Nei, og uansett m NOU-en havner i en skrivebordsskuff, så havner vel ikke jobben med å sikre at BPA blir et reelt likestillingsverktøy i noen skuff, Vibeke Marøy Melstrøm.

## Melstrøm:

Nei, det skal vi nå sørge for at den ikke blir. Vi har jobbet for BPA som likestillingsverktøy i 30 år, og vi har ikke tenkt å gi oss i det hele tatt med dette her, og vi forventer jo også en veldig rask oppfølging nå av det utvalget kommer med.

Vi vet jo alle sammen at mandatet som utvalget har fått er utfordrende. Det å snakke om BPA som et likestillingsverktøy og samtidig snakke om et kommunalt ansvar, det har jo vi vært tydelig på hele tiden at det er utrolig utfordrende, så vi kommer til å jobbe for at dette her blir det likestillingsverktøyet som vi har utviklet selv blant funksjonshemmede med funksjonshemmede gjennom mange, mange år. Og det skal vi klare åFå på plass igjen og ta tilbake.

Så jeg forventer også at når utvalget da får levert, så må vi være på, og vi må ha god dialog med politikere og være tydelig på våre mål om BPA og målet om at alle skal ha mulighet til å delta i samfunnet, og viktigheten av det handler blant annet om å få BPA som et likestillingsverktøy, og at det ikke skal være innenfor helsereguleringen, for da ville vi jo fortsatt bli sett på som objekter med et helseperspektiv istedenfor et menneskerettighetsperspektiv.

## Ramstad:

Dere i BPA-utvalget er da i innspurten nå, og som Brandvik sa, skal dere levere utredningen i desember. Fram til da kommer vi i Selvsagt til å snakke mer om Borgerstyrt personlig assistanse.

Vi vil både vise hvorfor BPA er så lurt. Vi vil gi eksempler på hva som ikke funker med BPA også i altfor mange kommuner i dag.

Vi går inn i en spennende stortingsperiode der vår likestillingskamp fremdeles vil være viktig. Takk til Berit Vegheim fra Stopp Diskrimineringen, Vibeke Marøy Melstrøm fra Uloba, Tove Linnea Brandvik fra NHF og Hedvig Ekberg fra NFU.

Nå skal vi få høre May Nina Hansen Auby reflektere over at ikke alle har muligheten til hemmelig valg.

## May Nina Hansen Auby:

Som vi alle har fått med oss, så jeg tror i hvert fall ingen har gått glipp av det at det har vært valg i Norge nå. Stortingsvalg. Og vi har fått et rødgrønt flertall, og jeg har som veldig mange andre, jeg tror valgdeltakelsen i år var over 80 prosent, så har jeg vært og avgitt min stemme, og for første gang i år, så har jeg også kunnet avgi en stemme på en litt mer hemmelig måte enn tidligere. Fortsatt kan ikke jeg. Jeg har rett til et hemmelig valg. Jeg kan ikke levere en stemme hemmelig, jeg er helt avhengig av assistanse for å kunne gjøre det. Men jeg har kunnet utpeke min egen assistent.

Tenk dere, jeg har fått lov selv å bestemme hvem som skal assistere meg inne i valgavlukket.

Tidligere så har jeg blitt avvist hver gang jeg hatt med assistent som har fått instruksjoner om hva vedkommende skal gjøre. Jeg har fått beskjed om at loven er sånn, at det er vi fra valgstyret som må være med deg inn i avlukket og se at alt går rett for seg.

Og så har jeg fundert litt på: Hvorfor er det sånn?

Hva er det som gjør at man tror at jeg som har en funksjonsnedsettelse, ikke selv kan ta avgjørelser i mitt eget liv? Ikke selv kan bestemme hva jeg skal stemme på og ikke selv kan vurdere den personen som skal assistere meg? Hva får de til å tro at de som sitter i et valgstyre er bedre i en sånn rolle?

Det har jeg stusset veldig mye på.

Og så sitter de og sier ja, men det er nå sånn det er, og ja og ok, så er det sånn og jeg har avgitt stemme og gått og følt meg krenket.

I år gikk jeg inn i valglokalet og hadde med min personlige assistent. Det var ingen diskusjon - rett inn i avlukket. Vedkommende valgte ut den stemmeseddelen vi på forhånd hadde avtalt og assisterte meg med å få den ned i valgurnen.

Og det kjentes befriende, men jeg savner å kunne ha et hemmelig valg, jeg også, og jeg spør meg hver gang, hvorfor kan vi ikke ha et elektronisk valg? Nei, det vil ikke politikerne våre. Da kan man jo jukse.

Og det sa de tidligere også til meg: Ja grunnen til at du ikke kan ha med din egen hjelper, det er at de kan jukse, de kan legge feil seddel. De kan lure deg. Hvorfor tror folk at når du har en funksjonsnedsettelse, så er det mer utsatt for at folk kan lure deg? Burde ikke kanskje vært motsatt at vi tråkker ikke på en som ligger nede?

Nei da, da er du mer sårbar, og du blir utsatt… Ja ja, tenker jeg. Det kan godt hende det.

Men uansett jeg har fått avgitt min stemme, ikke hemmelig, men nesten hemmelig, og det var et rødgrønt flertall som vant valget denne gangen.

Hvilke konsekvenser det får for meg? Det har jeg ikke tenkt å gå så veldig inn på nå.

Men jeg har også lyst til å snakke litt om hemmelige valg og min mormors historie. For min mormor, hun var en foregangskvinne for meg, hun er mitt aller største idol. Og hun lever dessverre ikke lenger, men hun har alltid gått foran, og hun har alltid turt å være litt annerledes.

Og det har kanskje gjort at jeg også har turt mer enn jeg ville ha turt om jeg ikke hadde hatt min mormor i livet.

Så lenge hun går til valglokalet, avgir en forhåndsstemme, kommer hjem, og så er hun veldig fornøyd og sier til morfar at ja, nå har jeg avgitt forhåndsstemme. «Hva», sier han. «I denne familien så går vi alltid på valgdagen og stemmer.»

«Nei, det går ikke.»

«Nei, men det har jeg gjort.»

«Ja, du stemte vel på Arbeiderpartiet?»

«Nei, det gjorde jeg ikke. Jeg stemte på Venstre denne gangen.»

«I vår familie har vi alltid stemt på Arbeiderpartiet, og det gjør vi fortsatt. Jeg vil at du skal gå og trekke tilbake stemmen din, sånn at du kan stemme på valgdagen sammen med.»

«Nei og ja vel», sier min mormor. «Det gjør jeg så gjerne. Hvis du mener det så gjør jeg det.»

Så kommer valgdagen, og min mormor og morfar og jeg går til valglokalet og har pyntet oss, og jeg hadde også da fått stemmerett, så jeg var også med og ga min stemme.

Og vi kommer ut, og det min morfar ikke vet som han aldri fikk vite, var at jeg stemte på Sosialistisk Venstreparti.

Men så sier morfar: «Jeg er så takknemlig for at du Randi (som min mormor het) var med og stemte på Arbeiderpartiet i dag på valgdagen.»

«Det er veldig hyggelig at du sier det, Rolf, for at vi at jeg ble med på valgdagen, men jeg stemte jo fortsatt på Venstre.»

## Ramstad:

Takk til May Nina Hansen Auby. Nå har du hørt sjette episode av Selvsagt. Mange har ennå ikke hørt om Selvsagt og vet ikke at podkasten finnes. Du kan hjelpe til med å fortelle dem det. Få vennene eller kollegene dine til å lytte og til å følge Selvsagt, så de får beskjed hver gang vi kommer med nye episoder.

I denne episoden har du hørt Mone Celin Skrede, Tove Linnea Brandvik, Vibeke Marøy Melstrøm, Hedvig Ekberg, Berit Vegheim og May Nina Hansen Auby. Mitt navn er Helge Olav Haneseth Ramstad. Vi høres!